**Χαιρετισμός του Προέδρου της Βουλής των Ελλήνων κ. Νικήτα Κακλαμάνη στην παρουσίαση του Α’ τόμου τής έκδοσης «Επιστημονικοί Διάλογοι Υγείας»**

Κυρίες και κύριοι συνάδελφοι,

Σήμερα έχω τη διπλή χαρά να συμμετέχω στην παρουσίαση του πρώτου τόμου τής έκδοσης των «Επιστημονικών Διαλόγων Υγείας». Και τονίζω το «διπλή» γιατί αισθάνομαι υπερήφανος τόσο για το έργο τής Διαρκούς Επιτροπής Κοινωνικών Υποθέσεων τής Βουλής, όσο και για το περιεχόμενο του τόμου, που κεντρίζει τα επιστημονικά μου ενδιαφέροντα ως γιατρό.

Το βιβλίο λοιπόν, που καλωσορίζουμε σήμερα, είναι ένα συλλογικό έργο που συγκεντρώνει εξαιρετικές παρεμβάσεις από εξειδικευμένους ομιλητές, επιστήμονες και θεσμικούς εκπροσώπους. Μέσα από τέσσερις ομόκεντρους θεματικούς κύκλους, τους οποίους διοργάνωσε η Διαρκής Επιτροπή κατά την κοινοβουλευτική περίοδο 2019 - 2023, εξήχθησαν πολύτιμα στοιχεία και συμπεράσματα αναφορικά με τον HIV, τα χρόνια νοσήματα και τον προσυμπτωματικό τους έλεγχο, το νεανικό διαβήτη και την παχυσαρκία.

Όλα αυτά συγκρότησαν ένα πολυσυλλεκτικό και απαιτητικό σύγγραμμα, το οποίο προέκυψε εν πολλοίς χάρη στη συμβολή του διακεκριμένου καθηγητή και προσωπικού μου φίλου Γιάννη Κυριόπουλου, ο οποίος δούλεψε τις πρώτες ημερίδες της Επιτροπής.

Σε αυτόν εξάλλου είναι αφιερωμένος αυτός ο πρώτος τόμος, γεγονός που με συγκινεί ιδιαίτερα και μου δίνει την ιδανική αφορμή να σας μιλήσω για εκείνον και για το κοινό μας όραμα στη Δημόσια Υγεία.

Με την ακλόνητη πίστη στο ύψιστο αυτό αγαθό, οι δρόμοι μας διασταυρώθηκαν πολλές φορές στη ζωή. Παρά τις διαφορετικές ιδεολογικές μας αφετηρίες, δουλέψαμε ενωμένοι γιατί μοιραζόμασταν την κοινή πεποίθηση ότι η Υγεία είναι υψηλός στόχος και ένα βαθιά κοινωνικό, καθολικό αίτημα. Γιατί και οι δυο μας, ως γνήσια τέκνα τού Εθνικού Συστήματος Υγείας, γνωρίζαμε από πρώτο χέρι τις δυσκολίες και τις προκλήσεις του.

Γι’ αυτόν ακριβώς το λόγο, πάντα πιστεύαμε πως έπρεπε να εφαρμοστεί μια στιβαρή και ενιαία εθνική στρατηγική Υγείας, μακριά από στείρες μικροκομματικές τακτικές...

Αυτές ήταν οι αξίες μας και αυτός ήταν ο Γιάννης Κυριόπουλος. Ο άνθρωπος που χαρακτήριζε τις δημόσιες υγειονομικές υπηρεσίες ως την «ατμομηχανή» τού συστήματος υγείας. Ο επιστήμονας που αναζητούσε πάντα τη σύγκλιση και όχι τη σύγκρουση. Ο ιατρός που αφιερώθηκε στη Δημόσια Υγεία και την προίκισε με μια πλούσια πνευματική κληρονομιά.

Η προσπάθειά του που αποτυπώνεται σε αυτόν το συλλογικό τόμο, μαζί με την εξαιρετική επιμέλεια της τέταρτης ημερίδας από την κ. Νικολοπούλου, σε συνδυασμό και με τις καίριες παρεμβάσεις δεκάδων διαφορετικών ομιλητών και επιστημόνων, αποτέλεσαν ένα απαιτητικό και δύσκολο γραπτό εγχείρημα που το έφερε εις πέρας ο καθηγητής Πολιτικής Υγείας τού Πανεπιστημίου Πελοποννήσου, κ. Σουλιώτης. Και όλα αυτά σχεδιασμένα και οργανωμένα -για πρώτη φορά στα χρονικά- από τη Διαρκή Επιτροπή Κοινωνικών Υποθέσεων, υπό την προεδρία τού συναδέλφου μου Βασίλη Οικονόμου.

Σε όλους και στον καθέναν ξεχωριστά αξίζουν θερμά συγχαρητήρια.

Σε μια εποχή η οποία προτάσσει, περισσότερο από ποτέ, την ουσία μιας κοινής προσπάθειας απέναντι στην απουσία κοινών σημείων αναφοράς, η έκδοση «Επιστημονικοί Διάλογοι Υγείας» δεν είναι απλώς ένα πολύτιμο σύγγραμμα.

Είναι η απαραίτητη υπενθύμιση και το κάλεσμα που θα φέρει κοντά εκείνους που γνωρίζουν. Εκείνους που θέλουν και μπορούν. Μόνο έτσι θα έρθουν στο φως νέες προσπάθειες, νέοι προβληματισμοί και νέες λύσεις για όλα εκείνα που αφορούν όχι μόνο στην Υγεία, αλλά και στην ευημερία της ελληνικής κοινωνίας και των ανθρώπων της.

Σας ευχαριστώ.